Ek skryf hoe ek voel en as ek niks voel nie, kan ek niks skryf nie. Woorde beteken ongelooflik baie vir my, in liedjies, in gedigte, enige plek, dit knoop vas in my siel. Dit maak my wie ek is. Sonder skryf voel ek leeg.
Dis 'n NUWE jaar en die meeste van ons wonder seker wat hierdie twaalf maande gaan inhou. Ons tema vir die eerste Vandag in Woorde vir 2016 is dus NUWE.
'n Nuwe jaar bied gewoonlik die geleentheid om mens se lewe te beskou en te besluit waar en wat jy wil verander. Jy kan miskien 'n nuwe beroepsrigting inslaan, 'n nuwe romanse begin of in 'n nuwe huis intrek. So kan jy ook nuwe voornemens vir hierdie jaar stel … en hopelik daarby hou.
NUWE dui op 'n vernuwing, op die uitskop van ou gewoontes, sienings of goeters. Dis amper soos om jou ou vel af te skud en plek te maak vir 'n nuwe jy.